KOMISSION ASETUS (EY) N:o 205/2009,

annettu 16 päivänä maaliskuuta 2009,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Riso Nano Vialone Veronese (SMM))

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 9 artiklan 2 kohdan toisen virkkeen,

sekä katsoo seuraavaa:

Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti ja kyseisen asetuksen 17 artiklan 2 kohdan nojalla tutkinut Italian pyynnön muuttaa komission asetuksella (EY) N:o 1107/96 (2) , sellaisena kuin se on muutettuna asetuksella (EY) N:o 1263/96 (3) , rekisteröidyn suojatun maantieteellisen merkinnän ”Riso Nano Vialone Veronese” eritelmää.

Pyynnön tarkoituksena on muuttaa eritelmää tuotekuvauksen osalta. Ensimmäisessä muutoksessa täsmennetään, että käytettävien siementen on oltava Vialone Nano -lajiketta. Toinen muutos koskee riisinjyvien biometrisiä ominaisuuksia, ja sillä vahvistetaan tähän asti sovelletut keskiarvot korvaavat vähimmäis- tai enimmäisarvot. Kolmas muutos koskee fysikaalis-kemiallisia parametreja (amyloosi, gelatinisoituminen, konsistenssi, viskositeetti).

Komissio on tutkinut kyseiset muutokset ja katsonut niiden olevan perusteltuja. Koska muutokset ovat asetuksen (EY) N:o 510/2006 9 artiklan mukaisesti vähäisiä, komissio voi hyväksyä ne ilman kyseisen asetuksen 5, 6 ja 7 artiklassa kuvattua menettelyä,

ON ANTANUT TÄMÄN ASETUKSEN:

1 artikla

Muutetaan suojatun maantieteellisen merkinnän ”Riso Nano Vialone Veronese” eritelmä tämän asetuksen liitteen I mukaisesti.

2 artikla

Eritelmän pääkohtia koskeva yhteenveto on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EUVL L 93, 31.3.2006, s. 12.

(2) EYVL L 148, 21.6.1996, s. 1.

(3) EYVL L 163, 2.7.1996, s. 19.

”Käytettävien siementen on oltava Vialone Nano -lajiketta ja ENSEn varmentamia.”

”Käytettävissä Vialone Nano -siemenissä ei saa olla itiökasvien parasiitteja, kuten pircularia oryzæ, fusarium monoliforme ja drechslera oryzæ. Siementen on oltava ENSEn varmentamia.”

LIITE II

YHTEENVETO

Neuvoston asetus (EY) N:o 510/2006 maataloustuotteiden ja elintarvikkeiden maantieteellisten merkintöjen ja alkuperänimitysten suojasta

”RISO NANO VIALONE VERONESE”

EY-numero: IT-PGI-0117-1529-16.2.2001

SAN ( ) SMM (X)

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen

Nimi : MINISTERO DELLE POLITICHE AGRICOLE E FORESTALI Osoite : Via XX Settembre n.20 - 00187 ROMA Puhelin : 06-4819968 Faksi : 06-42013126 Sähköposti : qtc3@politicheagricole.it

2. Ryhmittymä

Nimi : Consorzio Tutela Riso Vialone Nano Veronese IGP Osoite : Via Mazzini, 2b – 37063 Isola della Scala (VR) Puhelin : 045 6630815 Faksi : 045 7300397 Sähköposti : — Kokoonpano : tuottaja/jalostaja (X) muu ( )

3. Tuotelaji

Luokka 1.6 – Hedelmät, vihannekset ja viljat

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi

”Riso Nano Vialone Veronese”

4.2 Kuvaus

Kasvukaudeltaan keskiaikainen lajike, kooltaan keskikokoinen tai suuri, jossa pienet, helmimäiset jyvät. Genealogia: Nano X Vialone

Lajikeryhmä: Japonica

Ensimmäinen viljelyvuosi: 1937

Kasvukausi: 155 päivää

Korren pituus: 95,2 cm

Solmujen väri: sinipunertava

Nivelsolmujen väri: juovikas sinipunertava

Lehtilapa: juovikas sinipunertava, riippuva

Lehtikannan väri: sinipunertava

Korvakkeen väri: sinipunertava

Liitoskohdan väri: sinipunertava

Kieleke: 17 mm pitkä, kaksihalkoinen, sinipunertava; lehden ulkonäkö: riippuva

Röyhy: 17,8 cm pitkä, riippuva, avoin, ulkoneva, vihneetön ruoto

Luotin väri: pigmenttinen

Ponnen väri: violetinruskea

Helpeitten väri: ulkoneva osa, selkä ja kärki violetinruskeita

Tähkylä: vihneetön, hieman nukkainen, 8,1 mm pitkä, 4,1 mm leveä, paino 1 000=37,9 g

Karyopsi: valkoinen perikarppi, 5,6–5,8 mm pitkä, 3,4–3,6 mm leveä, 2,0–2,2 mm paksu, pituus/leveys-suhde 1,5–1,7, paino 1 000=31,1 g

Kylmänkestävyys: taimien hyvä, keskinkertainen kukinta-aikana. Tulvankestävyys (40–50): hyvä

Kasvunopeus: nopea. Itävyys: hyvä. Tuotto jalostusvaiheessa: 55 %

Riso Vialone Nano Veronese -riisin luokittelemiseksi tarkemmin epäpuhtauksien sallittu enimmäismäärä on 2 %. Myös seuraavia fysikaalis-kemiallisia parametreja on noudatettava:

— : amyloosi : vähintään 21 % kuiva-aineesta — : gelatinisoitumisaika : 15–20 minuuttia — : tiiviys : vähintään 0,85 kg/cm2 — : viskositeetti : enintään 2,5 g/cm.

4.3 Maantieteellinen alue

Seuraavat kunnat Veronan maakunnan eteläisessä osassa: Mozzecane, Nogarole Rocca, Vigasio, Trevenzuolo, Erbè, Sorgà, Nogara, Gazza Veronese, Salizzole, Isola della Scala, Buttapietra, Sanguinetto, Concamarise, Casaleone, Cerea, San Pietro di Morubio, Bovolone, Roverchiara, Isola Rizza, Oppeano, Ronco All’Adige, Palù, Zevio ja Povegliano Veronese.

4.4 Alkuperätodisteet

Kaikkia tuotantoprosessin vaiheita valvotaan rekisteröimällä kaikkien tuotteiden osalta tulevat ja lähtevät määrät. Tällä tavoin sekä merkitsemällä tuottajat ja pakkaamot valvontaviranomaisen asianmukaisesti ylläpitämiin luetteloihin ja ilmoittamalla valvontaviranomaisille tuotteiden määrät varmistetaan tuotteen alkuperä ja jäljitettävyys. Valvontaviranomaiset tekevät tarkastuksia kaikille luetteloihin merkityille luonnollisille henkilöille ja oikeushenkilöille.

4.5 Tuotantomenetelmä

Käytettävien siementen on oltava Vialone Nano -lajiketta ja ENSEn varmentamia.

Uudempiin lajikkeisiin verrattuna Vialone Nano -riisilajike on vähätuottoinen, alttiimpi Piricularia cryzae -taudille ja herkemmin lakoontuva, mikä tekee sen viljelystä erityisen vaativaa.

Veronan viljelymaat edellä mainitulla alueella, lähdevedet, ilmasto ja vuoroviljely ovat tasapainoisen ympäristön aikaansaavia tekijöitä, joiden ansiosta kasvukausi päättyy vaikeuksitta ja tuloksena saadaan täydellinen ja suuri karyopsi, jonka keskellä on suuri helmimäinen jyvä, jollaisia ei saada välttämättä muilla riisintuotantoalueilla.

Mainitsemisen arvoista on myös se, että Veronan ilmavan ja puhtaan maaperän pH on suuren kalkkipitoisuuden ansiosta vähintään 7,5 ja että vesi on aina emäksistä.

Tämä suuri emäksisyys on ominaista Veronan riisipelloille, kun taas suurin osa muista Italian riisinviljelyalueista on yleensä happamia ja niiden kalkkipitoisuus on usein pieni.

Riisi käsitellään paikallisissa riisinjalostuslaitoksissa, jotka ovat 1500-luvulla alueella toimineiden lukuisten riisinkuorijoiden (”pile da riso”, josta jotkut toimivat aktiivisesti edelleen) toiminnan suoria jatkajia. Riisinkuorijat kuorivat riisin vesivoimalla toimivilla survimilla. Vaikka jalostuksessa käytetäänkin nykyään uudenaikaisia koneita, siinä noudatetaan vanhoja perinteitä ja pyritään samaan lopputulokseen. Riisinjyviä ei koskaan kuorita tai hiota kokonaan, vaan niitä peittää osittain hedelmänseinä, mikä tekee niistä Veronan alueelle tyypillisten risottojen valmistukseen erityisen hyvin soveltuvia.

4.6 Yhteys maantieteelliseen alueeseen

Riso Vialone Nano Veronese -riisiä tuotetaan määrätyllä ja ilmastoltaan yhtenäisellä alueella. Myötävaikuttavia alueelle tyypillisiä tekijöitä ovat lisäksi alueen lähdeveden pehmeys ja kirkkaus. Riisiä viljellään vuoroviljelyssä, minkä ansiosta kasvinsuojeluaineiden ja kemiallisten lannoitteiden käyttöä on voitu merkittävästi vähentää.

Veronan alueen maaperä eroaa ominaispiirteiltään muiden riisintuotantoalueiden maaperästä seuraavasti:

— maaperän pH, joka on aina emäksinen,

— kalkkipitoisesta kallioperästä tuleva lähdevesi, joka on niin ikään emäksistä,

— viljelyperinteet, joiden mukaan riisiä viljellään perimätiedon mukaan.

4.7 Valvontaelin

Nimi : Ente Nazionale Risi Osoite : Piazza Pio XI, 1 – 20123 MILANO Puhelin : 02 8855111 Faksi : 02 861372 Sähköposti : info@enterisi.it

4.8 Päällysmerkinnät

Riisi pakataan paperipusseihin, joissa on myllyn nimi sekä tavaramerkki.

Etiketissä on oltava merkintä ”Riso Nano Vialone Veronese SMM”.

Logossa on Veronan hallitsija Cangrande della Scala valkoisen hevosen selässä ja keltainen riisin röyhy mustalla pohjalla. Logon alaosassa on Veronan kaupungin vaakuna, jossa on punaiset tikkaat keltaisella pohjalla.